Γουλιέλμος Κάβεντις, 1ος δούκας του Ντέβονσιρ

Ο Γουλιέλμος Κάβεντις, 1ος δούκας του Ντέβονσιρ, αγγλ.: William Cavendish, 1st Duke of Devonshire (25 Ιανουαρίου 1640 18 Αυγούστου 1707) ήταν Άγγλος πολιτικός των Ουίγων, που συμμετείχε στη Βουλή των Κοινοτήτων της Αγγλίας από το 1661 έως το 1684, όταν κληρονόμησε την ιδιότητα του ευγενούς του πατέρα του ως κόμης του Ντέβονσιρ, και ανέλαβε τη θέση του στη Βουλή των Λόρδων. Ο Κάβεντις ήταν μέλος των « Αθανάτων Επτά», που κάλεσαν τον Γουλιέλμο της Οράγγης να εκθρονίσει τον Ιάκωβο Β' της Αγγλίας στο πλαίσιο της Ένδοξης Επανάστασης, και ανταμείφθηκε για τις προσπάθειές του με την προαγωγή του σε δούκα του Ντέβονσιρ το 1694.

 Ο βίος του 
Ο Κάβεντις ήταν γιος του Γουλιέλμου Κάβεντις 3ου κόμη του Ντέβονσιρ, και της συζύγου του λαίδης Ελισάβετ Σέσιλ. Αφού ολοκλήρωσε τις σπουδές του, πραγματοποίησε την καθιερωμένη περιοδεία στην Ευρώπη,  και στη συνέχεια, το 1661, εξελέγη Μέλος του Κοινοβουλίου για το Ντέρμπισιρ στο Κοινοβούλιο των Ιπποτών.  Ήταν Ουίγος υπό τον Καρόλο Β' Στιούαρτ και τον Ιάκωβο Β' Στιούαρτ και ήταν ηγέτης του αντιδικαστικού και αντικαθολικού κόμματος στη Βουλή των Κοινοτήτων, όπου υπηρέτησε ως λόρδος Κάβεντις. Το 1678 ήταν ένα από τα μέλη της επιτροπής, που διορίστηκε για να συντάξει άρθρα παραπομπής κατά του λόρδου Θησαυροφύλακα λόρδου Ντάνμπυ. 

Επανεξελέγη βουλευτής του Ντέρμπισιρ στις δύο εκλογές του 1679 και του 1681. Διορίστηκε Ιδιαίτερος Σύμβουλος από τον Κάρολο Β', αλλά σύντομα αποσύρθηκε με τον φίλο του λόρδο Ράσελ, όταν διαπίστωσε ότι το Καθολικό συμφέρον υπερίσχυε ομοιόμορφα. Τον Ιανουάριο του 1681 έφερε στη Βουλή των Λόρδων τα άρθρα παραπομπής κατά του αρχιδικαστή λόρδου Γουλιέλμου Σκρογκς, για τις αυθαίρετες και παράνομες διαδικασίες του στο δικαστήριο του Βασιλικού πάγκου, και αργότερα, όταν ο βασιλιάς δήλωσε την απόφασή του να μην υπογράψει το νομοσχέδιο για την εξαίρεση του δούκα της Υόρκης (μετέπειτα Ιάκωβου Β'), πρότεινε στη Βουλή των Κοινοτήτων να κατατεθεί νομοσχέδιο για την ένωση όλων των Προτεσταντών υπηκόων της Αυτού Μεγαλειότητας. Επίσης, κατήγγειλε ανοιχτά τους συμβούλους του βασιλιά, και ψήφισε για μία ομιλία για την απομάκρυνσή τους. Εμφανίστηκε υπέρ της υπεράσπισης του λόρδου Ράσελ στη δίκη του, και μετά την καταδίκη έδωσε την καλύτερη δυνατή απόδειξη της προσήλωσής του, προσφέροντας να ανταλλάξει ρούχα με τον λόρδο Ράσελ στη φυλακή, να παραμείνει στη θέση του, και έτσι να του επιτρέψει να διαφύγει. 

Ο διάσημος πολιτικός φιλόσοφος Τόμας Χομπς πέρασε τα τελευταία τέσσερα ή πέντε χρόνια της ζωής του στο Τσάτσγουορθ Χάουζ, το οποίο ανήκε στην οικογένεια Κάβεντις, και απεβίωσε σε ένα άλλο κτήμα των Κάβεντις, το Χάρντγουικ Χολ, τον Δεκέμβριο του 1679. Ήταν φίλος της οικογένειας από το 1608, όταν δίδαξε για πρώτη φορά έναν προηγούμενο Γουίλιαμ Κάβεντις. 

Το 1684, μετά το τέλος του πατέρα του, τον διαδέχθηκε στον τίτλο ευγένειας ως κόμης του Ντέβονσιρ και στη συνέχεια έλαβε μέρος στη Βουλή των Λόρδων.  Αντιτάχθηκε στις αυθαίρετες πράξεις του Ιακώβου Β', μέχρι που οι εχθροί του βρήκαν μία δικαιολογία για να τον εξουδετερώσουν. Μετά από μία φανταστική προσβολή από έναν συνταγματάρχη Κόουλπεπερ, ο Κάβεντις κτύπησε τον αντίπαλό του, και αμέσως του επιβλήθηκε πρόστιμο ύψους 30.000 λιρών. Δεν μπόρεσε να πληρώσει, και φυλακίστηκε για λίγο, μέχρι να υπογράψει ένα ομόλογο (το οποίο τελικά ακυρώθηκε από τον βασιλιά Γουλιέλμο). Ο κόμης πήγε για ένα διάστημα στο Τσάτσγουορθ Χάουζ, όπου ασχολήθηκε με την ανέγερση μίας νέας έπαυλης, σχεδιασμένης από τον Γουίλιαμ Τάλμαν, με διακοσμήσεις των Αντόνιο Βέρριο, Τζέιμς Θόρνχιλ και Γκρίνλινγκ Γκίμπονς. 

Ο Κάβεντις ήταν ένθερμος υποστηρικτής της «Ένδοξης Επανάστασης» του 1688, η οποία έφερε τον Γουλιέλμο Γ΄ της Οράγγης στον θρόνο, υπογράφοντας ως ένας από τους Επτά Αθάνατους την πρόσκληση προς τον Γουλιέλμο. Με την ευκαιρία της στέψης, του απονεμήθηκε το Τάγμα της Περικνημίδος.  Μετά την επανάσταση, ο Κάβεντις ήταν κορυφαίος Ουίγος, υπηρετώντας ως λόρδος Επιμελητής του Γουλιέλμου, και διορίστηκε δούκας του Ντέβονσαϊρ (1694) και επίσης μαρκήσιος του Χάρτινγκτον σε αναγνώριση των υπηρεσιών του. Η τελευταία του δημόσια υπηρεσία ήταν η βοήθεια για την ολοκλήρωση της ένωσης με τη Σκωτία, για τη διαπραγμάτευση της οποίας αυτός και ο μεγαλύτερος γιος του, ο μαρκήσιος του Χάρτινγκτον, είχαν διοριστεί μεταξύ των επιτρόπων από τη βασίλισσα Άννα Στιουάρτ. 

Ο Κάβεντις τιμήθηκε με τιμητικό μεταπτυχιακό δίπλωμα (MA) από το Πανεπιστήμιο του Κέιμπριτζ το 1705.  Ένα χρόνο πριν, είχε τερματίσει την επιτυχημένη σταδιοδρομία της τραγουδίστριας και χορεύτριας Μαίρης Κάμπιον. Πιστεύεται ότι έδωσε την τελευταία της παράσταση στις 14 Μαρτίου 1704 (και μπορεί να ήταν κόρη ενός από τους υπηρέτες του). Ο Κάβεντις την εγκατέστησε ως ερωμένη του στην οδό Μπόλτον στο Γουέστμινστερ, παρά το γεγονός ότι είχε ήδη αρκετές ερωμένες, πολλά παιδιά μαζί τους, και φυσικά τη λαίδη Μαρία Μπάτλερ, τη σύζυγό του.  Απέκτησαν ένα παιδί, που ονομάστηκε Μαρία Άννα Κάβεντις πριν η Μαίρη Κάμπιον αποβιώσει από πυρετό στις 19 Μαΐου 1706. Ο Κάβεντις εξέπληξε πολλούς θέτοντάς την στην οικογενειακή εκκλησία σε έναν πολυτελές τάφο. Δεν παρευρέθηκε στην κηδεία της, και απεβίωσε, λένε κάποιοι, μετανοώντας την επόμενη χρονιά. 

 Οικογένεια 
Ο Κάβεντις νυμφεύτηκε τη λαίδη Μαρία Μπάτλερ (1646–1710), κόρη του Ιακώβου Μπάτλερ 1ου δούκα του Όρμοντ και της συζύγου του, λαίδης Ελισάβετ Πρέστον, στις 26 Οκτωβρίου 1662. Απέκτησαν τέσσερα παιδιά:
 λαίδη Ελισάβετ (1670–1741), παντρεύτηκε τον σερ Ιωάννη Γουέντγουορθ, 1ο βαρονέτο του βόρειου Έλμσαλ, και απέκτησε παιδιά.
 Γουλιέλμος, 2ος δούκας του Ντέβονσιρ (4 Ιουνίου 1729).
 λόρδος Ερρίκος (1673 - 10 Μαΐου 1700), απεβ. 27 ετών.
 λόρδος Ιάκωβος (απεβ. 14 Δεκεμβρίου 1751).

 Εικόνες 

 Παραπομπές 

 Εξωτερικοί σύνδεσμοι 


Κατηγορία:Οικογένεια Κάβεντις